
Sülysáp Város Önkormányzata Képviselő-testületének
2015. december 17-én tartandó munkaterv szerinti ülésére

3. napirendhez

Tárgy:
Tájékoztató a lejárt határidejű határozatokról és az előző ülés óta történt fontosabb eseményekről
Tisztelt Képviselő-testület!
Az Önkormányzat Szervezeti és Működési Szabályzatáról szóló 14/2009. (XII. 22.) rendelet 19. § (5) és 25. § (5)-(6) bekezdése a melléklet szerint tájékoztatást adok a lejárt határidejű határozatokról és az előző ülés óta történt fontosabb eseményekről.

Kérem a tisztelt Képviselő-testületet, hogy a tájékoztatót megtárgyalni és az erről szóló határozatot az alábbiak szerint elfogadni szíveskedjen.
…/2015. (XII. 17.) ÖKT határozati javaslat

Sülysáp Város Önkormányzatának Képviselő-testülete a lejárt határidejű képviselő-testületi határozatokról és az előző képviselő-testületi ülés óta történt fontosabb eseményekről szóló, az SZMSZ 19. § (5) és 25. § (5)-(6) bekezdése szerint előterjesztett polgármesteri tájékoztatót elfogadja.
Határidő: azonnal

Felelős: polgármester

Sülysáp, 2015. december 10.


Horinka László s.k.


polgármester
Láttam!

Sülysáp, 2015. december 10.

dr. Tóth Krisztina s.k.
jegyző
TÁJÉKOZTATÓ 

a lejárt határidejű határozatokról és 

az előző testületi ülés óta történt fontosabb eseményekről
I. Tájékoztató a lejárt idejű határozatokról

A Képviselő-testület 2015. november 26-ai ülése óta nem volt olyan képviselő-testületi döntés, amelynek lejárt a végrehajtási határideje.
II. Tájékoztató az előző ülés óta történt fontosabb eseményekről
· A Sülysáp Környéki Szociális Társulás munkavállalói részére december 1-jén munkatársi értekezletet tartottam, amelyen tájékoztattam a dolgozókat azokról a változásokról, amelyek hatására döntés született a Társulás megszüntetéséről. A dolgozókat érintő munkaügyi változásokról mindenki írásos tájékoztatót is kapott, ami kétféle lehetett: (1) áthelyezéssel valamely önkormányzat, valamely intézményéhez kerül a dolgozó, (2) a dolgozó közalkalmazotti jogviszonya felmentéssel megszűnik.
· December 4-én a Tiszamenti Regionális Vízművek Zrt. (TRV Zrt.) vezérigazgatójával és műszaki igazgatójával tárgyaltam a csatornahálózat üzemeltetési kérdésekről a Víziközmű Társulat képviseletében. Célként került megfogalmazásra, hogy még ebben az évben az üzemeltetési engedély kérelem a TRV Zrt. által benyújtásra kerüljön a Magyar Energetikai és Közmű-szabályozási Hivatal (MEKH), és ezzel januártól a TRV Zrt. üzemeltetőként tevékenykedhessen. Ez azt is jelenti, hogy erre az évre a lakosságnak még nem kell díjat fizetnie. A felmerülő költségeket illetően egy-két héten belül megállapodást köt a Tápiómenti Területfejlesztési Társulás és a TRV Zrt., januártól pedig a lakossági díjfizetésből keletkezik a TRV Zrt. üzemeltetési fedezete. Tehát arra a kérdésre, hogy mikortól kell a lakosságnak díjat fizetnie a csatornaszolgáltatásért, ma az a válasz adható, hogy 2016. január 1-jétől. A díj mértékét a MEKH fogja meghatározni, ezért annak nagyságrendjére sem mernék becslésbe bocsátkozni. Nem kizárt, hogy MEKH néhány hónapos késéssel fogja csak megállapítani a díjat, és így a számlázás is néhány hónap késéssel indul, azonban díjfizetési kötelezettség január 1-től fog állni, azaz visszamenőleg is meg kell majd fizetni a csatornadíjat. A megbeszélés másik fontos eredménye, hogy bár a víziközmű törvény nem nevesíti víziközmű elemként a szennyvíziszap kezelésére létrejött komposztálótelepet, a TRV Zrt. is belátta, hogy a komposztáló is a tápiómenti csatornaprogram részét képezi, azaz azt is át kell vennie üzemeltetésre.
· December 6-án került sor a Sülysápi Móra Ferenc Általános Iskola szőlősnyaralói telephelyén és környékén az 5. Mikulás futás és túra elnevezésű rendezvényre a TTA szervezésében. Nagy örömömre szolgált, hogy Képviselő-testületből is többen futottunk, volt, aki a túrán vett részt és volt, aki a nevezési adminisztrációt segítette. A rendezvény azért is tekinthető kiemelkedő jelentőségűnek, mert új helyszínen került megrendezésre, és talán nem tévedek, ha azt mondom, hogy rekordszámú résztvevővel került lebonyolításra. 

· December 8-án hivatalosan is átadásra a került az új nagykátai Kormányablak, amit a nagykátai okmányiroda épületének átalakításával alakítottak ki. Az átadóünnepségre hivatalosak voltak a nagykátai járás településeinek polgármesterei, alpolgármesterei és jegyzői. A Pest Megyei Kormányhivatalt dr. Tarnai Richárd kormánymegbízott úr képviselte, valamint két államtitkár is jelen volt a rendezvényen Kovács Zoltán területi közigazgatásárért felelős államtitkár, valamint Czerván György agrárgazdaságért felelős államtitkár. 
· Szintén december 8-án került sor a térségi csatornaprojekt záró rendezvényére, ahol Fazekas Sándor miniszter úr és a 20 érintett település országgyűlési képviselői – Czerván György, Pogácsás Tibor, Földi László, Pócs János – is jelen voltak. A zárórendezvényen elhangzott beszédekben vissza-visszatérő gondolat volt, hogy igen hosszú út vezetet idáig, hiszen 1999-ben kezdődött a projekt előkészítése, valamint az is hogy egy igen jelentős összefogás eredményeként valósulhatott meg az utolsó közműhálózat a Tápió-vidéken. Czerván György államtitkár úr pohárköszöntőjében kitért arra is, hogy tisztában van azzal, hogy a csatornázás elkészültével minden településen égető feladat az utak rendbetétele, amihez igyekszik megtalálni a szükséges forrásokat.

· December 10-én – több egyéb szerződés mellett – aláírtuk a DS Építőipari Kft.-vel a gazdasági terület egyik telkére vonatkozó adásvételi szerződést, melynek részleteit a Képviselő-testület a novemberi ülésén határozta meg. Ezzel megvan az első betelepülő vállalkozás a területen.

· Szintén december 10-én az esti órákban kerül sorra az a megbeszélés, amely a központi orvosi ügylettel kapcsolatban beérkezett lakossági észrevételek megvitatására került összehívásra Nagykátán. A megbeszélés célja, hogy megoldást találjunk arra a problémára, hogy január 1-jétől asszisztensek nélkül működne a három ügyleti telephely. Ebben az ügyben egyébként múlt héten már személyesen is beszéltem a sülysápi ügyletet működtető alvállalkozóval, valamint telefonon a fővállalkozóval is, de várhatóan a végleges megoldást az érintett települések polgármestereinek jelenlétében fogjuk kidolgozni, amiről a testületi ülésen fogok beszámolni.

Sülysáp, 2015. december 10.


Horinka László s.k.

